
ΔΕΛΤΙΟ ΤΥΠΟΥ

Με συνεργασία και στήριξη κοινών δράσεων προστατεύουμε τα ζώα στην Κω!

Το τελευταίο διάστημα με σειρά αναρτήσεων στα κοινωνικά δίκτυα εκφράστηκε προβληματισμός συμπολιτών μας σχετικά με την δράση του φιλοζωικού σωματείο GASAH.
Προς αποφυγή παρερμηνειών ξεκαθαρίζουμε, όπως είναι γνωστό άλλωστε εξαρχής, ότι ο Δήμος Κω συνεργάζεται και έχει έγγραφη συμφωνία με το προαναφερόμενο σωματείο για την προστασία των αδέσποτων ζώων και πιο συγκεκριμένα την περισυλλογή αδέσποτων γάτων.
Σε αυτό το πλαίσιο, επειδή πολλοί βλέπουν την περισυλλογή άρρωστων ή τραυματισμένων ζώων αλλά δεν γνωρίζουν όλα όσα ακολουθούν, διευκρινίζουμε:
· Κάθε αναφορά για ζώο που χρειάζεται βοήθεια αξιολογείται άμεσα. 
· Όπου απαιτείται, παρέχεται κτηνιατρική φροντίδα και διασφαλίζεται ότι το ζώο θα λάβει την κατάλληλη θεραπεία.
· Τα ζώα που χρειάζονται συνεχή ιατρική φροντίδα φιλοξενούνται στο καταφύγιο μέχρι την πλήρη ανάρρωσή τους. 
· Καθ’ όλη τη διάρκεια της παραμονής τους λαμβάνουν την απαραίτητη φαρμακευτική αγωγή, περιποίηση τραυμάτων και καθημερινή παρακολούθηση από τους βοηθούς κτηνιάτρων και τους εθελοντές.
· Όπου αυτό είναι εφικτό, οι υγιείς γάτες κοινότητας επανεντάσσονται στην περιοχή από την οποία περισυλλέχθηκαν. 

Η διαδικασία αυτή εφαρμόζεται σύμφωνα με τις αρχές του προγράμματος «Παγίδευση –Στείρωση – Επανένταξη» (Trap–Neuter–Return – TNR), μια διεθνώς αναγνωρισμένη και βιώσιμη πρακτική για τη διαχείριση των πληθυσμών ελεύθερα διαβιούντων γατών.
Ωστόσο, όταν μια γάτα δεν είναι πλέον σε θέση να επιβιώσει αυτόνομα λόγω σοβαρού τραυματισμού, μόνιμης αναπηρίας ή χρόνιων προβλημάτων υγείας, η επανένταξή της δεν αποτελεί υπεύθυνη επιλογή. Σε αυτές τις περιπτώσεις αξιολογούνται οι ιδιαίτερες ανάγκες κάθε ζώου και, μόλις η κατάσταση της υγείας του σταθεροποιηθεί, αναζητείται ένα κατάλληλο και προσεκτικά επιλεγμένο σπίτι, όπου θα του παρέχεται η φροντίδα που χρειάζεται σε όλη τη διάρκεια της ζωής του.
Το έργο αυτό υλοποιείται με διαφάνεια και σε συνεργασία με τον Δήμο Κω, τις αρμόδιες αρχές και τους κτηνιάτρους, με κοινό στόχο τη συνεχή βελτίωση της ευζωίας των ζώων στο νησί μας. 
Η φροντίδα του Δήμου Κω και η συνεργασία του με συμπολίτες και εθελοντικές οργανώσεις είναι σημαντική δράση για τα αδέσποτα ζώα και την εικόνα του νησιού μας, ως τόπου συμπερίληψης και σεβασμού στη ζωή όλων. 
Ευχαριστούμε όλους όσοι συμβάλλουν, με συνεργασία, υπευθυνότητα και αμοιβαίο σεβασμό, στην προστασία των ζώων και στη δημιουργία μιας κοινωνίας που δείχνει έμπρακτα τον πολιτισμό και την ευαισθησία της.  

